text: Tyv taget på fersk gerning: Nabo så lyset fra lommelygten
  06 juni 2016 kl. 04.32
  En hurtig anmelder fik stoppet et indbrud i Hjerting natten til mandag. 
  Mandag morgen er der ros fra Syd- og Sønderjyllands Politi til en hurtig anmelder i Hjerting ved Esbjerg.
  Rosen får anmelderen, fordi personen hørte, at der ved to-tiden natten til mandag blev knust en rude i nabohuset, og da anmelderen så kiggede ud, kunne hun se lyset fra gerningsmandens lommelygte.
  Klokken 02.23 kontaktede anmelderen derfor politiet, som straks rykkede ud til Kildevej i Hjerting, hvor anmelderen havde beskrevet, at der var aktivitet. Her kunne Syd- og Sønderjyllands Politi konstatere, at alarmen var gået i et hus på vejen, og de kunne derfor anholde en 24-årig mand fra Esbjerg for indbruddet.
  - Det var en rigtig god anmelder. Hun var vaks, og så ringede hun med det samme til os, så vi kunne fange tyven, fortæller vagtchef Søren Strægaard fra Syd- og Sønderjyllands Politi til TV SYD.
  Indbrudstyv anholdt på fersk gerning i forbindelse med indbrud i villa, Hjerting ved Esbjerg. En god anmelder var skyld i fangsten #politidk
  
  